題弘顗三藏院
作者：貫休
朝代：唐

paragraphs: 儀清態淡雕瓊瓌，捲簾瀟灑無塵埃。
嶽茶如乳庭花開，信心弟子時時來。
灌頂壇嚴伸㽬塞，三十年功苦拘束。
梵僧夢裏授微言，雪嶺白牛力深得。
水精一索香一爐，紅蓮花舌生醍醐。
初聽喉音寶樓閣，如聞魔王宮殿拉金瓦落。
次聽妙音大隨求，更覺人間萬事深悠悠。
四音俱作清且柔，愛河濁浪却倒流。
却倒流兮無處去，碧海含空日初曙。